AGE ตั้งเป้ารายได้ปี 62 แตะ 9 พันลบ. รุกธุรกิจขนส่งทางน้ำ-บก จ่อรับมอบเรือ 12 ลำใน Q1/62
AGE ตั้งเป้ารายได้ปี 62 แตะ 9 พันลบ. หลังเพิ่มช่องทางขายทั้งในปท.-ตปท. พร้อมรุกขยายธุรกิจขนส่งทางน้ำ-บกให้บริการท่าเรือ และคลังสินค้า จ่อรับมอบเรือเพิ่ม 12 ลำในไตรมาส 1/62 
3 ม.ค. 2562

นายพนม ควรสถาพร ประธานกรรมการบริหาร บริษัท เอเชียกรีน เอนเนอจี จำกัด (มหาชน) หรือ AGE เปิดเผยว่า บริษัทฯตั้งเป้าการเติบโตของรายได้ในปี 2562 ไว้ที่ระดับ 9,000 ล้านบาท โดยบริษัทฯได้มีการกำหนดแผนการดำเนินธุรกิจเชิงรุก เพื่อเป็นการขยายช่องทางการตลาด ให้มีความหลากหลาย และครอบคลุม ทั้งในประเทศ และต่างประเทศ  ส่งผลให้บริษัทฯตั้งเป้าสัดส่วนยอดขายในตลาดต่างประเทศไว้ที่ 25% และในประเทศที่ 65% โดยตั้งเป้าปริมาณการขายถ่านหินทั้งปีที่ระดับ 4 ล้านตัน และตั้งเป้ารายได้จากธุรกิจให้บริการโลจิสติกส์ 10%
นอกจากนี้ บริษัทฯได้มีการเพิ่มน้ำหนักการลงทุนไปยังในธุรกิจด้านโลจิสติกส์ ขนส่งทางน้ำและทางบก รวมทั้งการให้บริการท่าเรือ และคลังสินค้ามากขึ้น โดยตั้งเป้ารายได้ปีนี้ที่ระดับ 900 ล้านบาท คิดเป็นสัดส่วนรายได้ประมาณร้อยละ 10 ของรายได้รวม จากกองเรือลำเลียงที่จะ เพิ่มขึ้นเป็น 24 ลำ  จากปีก่อนที่มีกองเรือ จำนวน 12 ลำ ซึ่งสามารถรองรับความต้องการใช้บริการขนส่งทางน้ำ ของกลุ่มผู้ประกอบการในหลายอุตสาหกรรม ได้อย่างมีประสิทธิภาพ
ขณะเดียวกันยังมีแผนปรับปรุงพื้นที่ เพื่อพัฒนาท่าเรือเพิ่มเติม เป็นท่าที่ 3 จากเดิมที่มีท่าเรือในการให้บริการอยู่แล้ว จำนวน 2 ท่า ในบริเวณคลังสินค้า อำเภอนครหลวง จังหวัดพระนครศรีอยุธยา ซึ่งคาดว่าจะแล้วเสร็จภายในปี 2562 นี้  ถือเป็นการเพิ่มความสามารถในการขนถ่ายสินค้าหน้าท่าให้เพิ่มขึ้น
“ในปี 2562  นอกจากธุรกิจถ่านหินแล้ว ยังเป็นปีที่ บริษัทฯมีแผนเพิ่มสัดส่วนรายได้ จากธุรกิจด้านโลจิสติกส์  เพื่อเป็นการต่อยอดรายได้ และลดการพึ่งพิงธุรกิจหลัก อย่างถ่านหินเพียงอย่างเดียว โดยการต่อยอดธุรกิจด้านโลจิสติกส์ ขนส่งทางน้ำและทางบก รวมทั้งการให้บริการท่าเรือ และคลังสินค้า ที่จะมีทั้งจำนวนกองเรือ ที่เพิ่มเข้ามาอีก 12 ลำที่จะส่งมอบในช่วงไตรมาส 1/2562  
ดังนั้นจึงทำให้บริษัทฯมีเรือลำเลียงทั้งหมดเป็น 24 ลำ และมีท่าเรือเพิ่มอีก 1 ท่า ถือเป็นการ เพิ่มศักยภาพทางธุรกิจมากยิ่งขึ้น และคาดว่าสัดส่วนรายได้จากการให้บริการท่าเรือคลังถ่านหิน และโลจิสติกส์ ขยับเป็น 10% เพิ่มขึ้นจากปีก่อนที่ 5%ขณะที่รายได้ หลักจากธุรกิจถ่านหิน ในประเทศจะอยู่ที่ 65%  และรายได้จากการขายถ่านหินในต่างประเทศในอยู่ที่ 25%” นายพนม กล่าว
สำหรับภาพ ภาพรวมอุตสาหกรรมการใช้ถ่านหินในประเทศมองว่า ความต้องการใช้ถ่านหินยังยังคงปรับตัวเพิ่มขึ้นจากความต้องการใช้ของกลุ่มอุตสาหกรรมชั้นนำของประเทศ อาทิ อุตสาหกรรมการผลิตปูนซีเมนต์ อุตสาหกรรมผลิตกระดาษ รวมถึงกลุ่มโรงไฟฟ้า เป็นต้น  โดยจะเห็นได้จากในช่วง 10 เดือนแรกปี 2561 ประเทศไทย มีการนำเข้าถ่านหินประมาณ 21.3 ล้านตัน เพิ่มขึ้นประมาณ 14% เมื่อเทียบกับปีก่อน
ในขณะที่ความต้องการใช้ถ่านหินประเทศเวียดนามเพิ่มสูงขึ้นตาม การเติบโตของเศรษฐกิจในประเทศ ที่โตเฉลี่ยปีละ 7%  ส่งผลให้อุตสาหกรรมต่างๆ มีการเพิ่มกำลังการผลิตและใช้ถ่านหิน เป็นเชื้อเพลิงเพื่อการผลิตเป็นจำนวนมาก ซึ่งสอดคล้องไปกับแผนการเพิ่มสัดส่วนการผลิตไฟฟ้าจากถ่านหินจาก 37% ในปี 2559 เป็น 53% ในปี 257  และทำให้คาดการณ์ว่า ในปี 2573 ประเทศเวียดนามจะมีการนำเข้าถ่านหินสูงถึง 100  ล้านตันต่อปี